b'\n_START_ARTICLE_\nIgor \xc4\x8cati\xc4\x87\n_START_PARAGRAPH_\nIgor \xc4\x8cati\xc4\x87 (Zagreb, 14. o\xc5\xbeujka 1936.), profesor emeritus, umirovljeni profesor na Fakultetu strojarstva i brodogradnje u Zagrebu.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 14. o\xc5\xbeujka 1936. godine u Zagrebu. Od djetinjstva vezan je uz metale i plastiku, preradu i obradu, u radionici svog oca gospodina Julija \xc4\x8cati\xc4\x87a. Godine 1954. zavr\xc5\xa1io gimnaziju i alatni\xc4\x8darski zanat. Jo\xc5\xa1 tada pokazao je smisao za pobolj\xc5\xa1anja i kreiranja novih alata i strojeva. Ve\xc4\x87 od 1951. bavio se s plastikom i gumom. Na Fakultetu strojarstva i brodogradnje zaposlio se 1965.  Posjet Izlo\xc5\xbebi plastike i gume u D\xc3\xbcsseldorfu 1967. godine potakao je po\xc4\x8detak uspje\xc5\xa1ne znanstvene karijere Igora \xc4\x8cati\xc4\x87a, tada jo\xc5\xa1 samo in\xc5\xbeenjera. Slijedila je stipendija Deutscher Akademischer Austauschdienst 1968. Zatim magisterij pa stipendija Zaklade Alexander von Humboldt i, kona\xc4\x8dno, 1972. obrana doktorata na Fakultetu strojarstva Tehni\xc4\x8dkog sveu\xc4\x8dili\xc5\xa1ta u Aachenu. Cijeli svoj radni i poslijeradni vijek bavio se polimerima. Vodio je Katedru za preradu polimera. Od 1995. predavao Uvod u tehniku. Radio je na FSB-u do odlaska u mirovinu 2006. Osniva\xc4\x8d je Dru\xc5\xa1tva plasti\xc4\x8dara i gumaraca i me\xc4\x91unarodni urednik \xc4\x8dasopisa Polimeri. _NEWLINE_Jezik je uvijek bio opsesija profesora \xc4\x8cati\xc4\x87a. Nu\xc5\xbeno mu je bilo to\xc4\x8dno zna\xc4\x8denje svakog pojma pri tuma\xc4\x8denju novih ideja i uop\xc4\x87e svega \xc5\xa1to nas okru\xc5\xbeuje. Sva je svoja istra\xc5\xbeivanja u norme, a na kraju i u rje\xc4\x8dnik. Sa suprugom Rankom objavio je vi\xc5\xa1e rje\xc4\x8dnika polimerstva. Najnoviji je ERPOHEN - Trorje\xc4\x8dnik polimerstva: hrvatsko-englesko-njema\xc4\x8dki.    _NEWLINE_Veliku je pozornost posve\xc4\x87ivao  pisanju znanstvenih \xc4\x8dlanaka na hrvatskom jeziku, \xc5\xa1to nije bilo kao vladaju\xc4\x87e mi\xc5\xa1ljenje hrvatskih znanstvenih krugova da znanstvene \xc4\x8dlanke treba pisati na jednom od stranih jezika. Opravdano je zapitao \xc5\xa1to \xc4\x87e biti s na\xc5\xa1im hrvatskim jezikom, nazivljem i terminologijom ako ne budemo njegovali svoj, hrvatski jezik. Rekao je da \xc4\x87e tad hrvatski jezik zakr\xc5\xbeljati, ne \xc4\x87e se dalje razvijati, a to se ne smije dopustiti, nego ga treba \xc4\x8duvati, njegovati i \xe2\x80\x93 po\xc5\xa1tovati, ne dopustiti njegovo obezvrje\xc4\x91ivanje, jer sa\xc5\xbeetak svih \xc4\x8dlanaka, ako se radi o razumijevanju strane javnosti, ionako je uvijek i na stranom jeziku._NEWLINE_Suradnik je jezikoslovnog projekta Struna. Po\xc5\xa1tuju\xc4\x87i na\xc4\x8dela terminolo\xc5\xa1koga rada, koja je ba\xc5\xa1tinio od svoga u\xc4\x8ditelja, profesora Nike Male\xc5\xa1evi\xc4\x87a, uspio je obraniti neke svoje leksi\xc4\x8dke izbore u polimerskom nazivlju i od strogoga suda institutskih kroatista koji se nisu s njima uvijek slagali._NEWLINE_\xc4\x8clan je vi\xc5\xa1e dru\xc5\xa1tava:  Dru\xc5\xa1tvo plasti\xc4\x8dara i gumaraca, , Hrvatsko mjeriteljsko dru\xc5\xa1tvo, Hrvatsko dru\xc5\xa1tvo za materijale i tribologiju, Klub hrvatskih humboldtovaca, VDI - Gesellschaft Kunststofftechnik, Institute of Materials, Minerals and Mining (Fellow)_NEWLINE_Knjige bez uzora u svjetskoj literaturi:_NEWLINE_\xc4\x8cati\xc4\x87, I.: Izmjena topline u kalupima za injekcijsko pre\xc5\xa1anje plastomera, Dru\xc5\xa1tvo plasti\xc4\x8dara i gumaraca, Zagreb, 1985._NEWLINE_\xc4\x8cati\xc4\x87, I., Razi, N., Raos, P.: Analiza injekcijskog pre\xc5\xa1anja polimera teorijom sustava, Dru\xc5\xa1tvo plasti\xc4\x8dara i gumaraca, 1991._NEWLINE_\xc4\x8cati\xc4\x87, I., Johannaber, F.: Injekcijsko pre\xc5\xa1anje polimera i ostalih materijala, Dru\xc5\xa1tvo za plastiku i gumu i Katedra za preradu polimera FSB-a, Zagreb, 2004._NEWLINE_Najnoviji rje\xc4\x8dnik:_NEWLINE_\xc4\x8cati\xc4\x87, I., \xc4\x8cati\xc4\x87, R.: EPOHEN \xe2\x80\x93 Trorje\xc4\x8dnik polimerstva: hrvatsko-englesko-njema\xc4\x8dki,_NEWLINE_Dru\xc5\xa1tvo za plastiku i gumu, Zagreb, 2014._NEWLINE_Dobio je vi\xc5\xa1e nagrada i priznanja, od kojih se isti\xc4\x8du Red Danice hrvatske s likom Ru\xc4\x91era Bo\xc5\xa1kovi\xc4\x87a za osobite zasluge u znanosti 2007. (na prijedlog Dru\xc5\xa1tva za plastiku i gumu i Hrvatske zajednice tehni\xc4\x8dke kulture, a povodom 70. obljetnice \xc5\xbeivota), Nagrada za \xc5\xbeivotno djelo Faust Vran\xc4\x8di\xc4\x87 za doprinos tehni\xc4\x8dkoj kulturi 2004., Nagrada grada Zagreba za znanost 2002., Dr\xc5\xbeavna nagrada za popularizaciju i promicanje znanosti na tehni\xc4\x8dkom podru\xc4\x8dju 2000., Nagrada za napredak znanosti 1999.,International Education Award (Me\xc4\x91unarodne nagrade za edukaciju, jedini izvan SAD i Kanade koji je dobio tu nagradu) 1998., Nagrada za istaknutu znanstvenu djelatnost 1987. i Republi\xc4\x8dka nagrada Nikola Tesla 1977. godine za svoj ukupni doprinos znanosti, obrazovanju i drugim poljima .'